[pic] | ЕВРОПЕЙСКА КОМИСИЯ |

Брюксел, 25.8.2010

COM(2010) 441 окончателен

ДОКЛАД ОТ КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

за общото състояние на официалния контрол в държавите-членки по отношение на безопасността на храните, здравето на животните и хуманното отношение към животните и фитосанитарните въпроси

ДОКЛАД ОТ КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

за общото състояние на официалния контрол в държавите-членки по отношение на безопасността на храните, здравето на животните и хуманното отношение към животните и фитосанитарните въпроси

1. История на досието

В член 44, параграф 1 от Регламент (ЕО) № 882/2004[1] (наричан по-нататък „регламентът за контрола на фуражите и храните“) от държавите-членки се изисква всяка година да представят на Комисията доклад за изпълнението на техните многогодишни национални планове за контрол, изготвени в съответствие с член 41 от регламента. В регламента се изисква докладът да съдържа:

а) данни за измененията, направени в многогодишните национални планове за контрол, за да се вземат предвид промените в законодателството, новите рискове, новите научни открития и резултатът от вече извършен контрол, както и други фактори;

б) резултатите от контрола и одитите, извършени през предходната година в съответствие с националния план за контрол;

в) типа и броя на случаите на несъответствие, установени благодарение на контрола;

г) действията, гарантиращи ефективното изпълнение на националните планове за контрол, включващи действията по правоприлагане и резултатите от тях.

В този контекст трябва също да се споменат допълнителните разпоредби, включени в член 7 от Регламент (ЕО) № 882/2004 относно необходимостта държавите-членки да гарантират високо ниво на прозрачност при тяхната контролна дейност.

В член 44, параграфи 4 и 6 от регламента се изисква Комисията да изготвя и да представя на Европейския парламент и на Съвета годишен доклад за общото състояние на контрола в държавите-членки предвид:

а) годишните доклади, представени от държавите-членки;

б) одитите и инспекциите на ЕС, извършени в държавите-членки, и

в) всяка друга важна информация.

Когато е целесъобразно, този доклад може да включва препоръки за възможните подобрения на системите за официален контрол и одит в държавите-членки, специфични контролни действия върху секторите или дейностите или координираните планове, създадени за разрешаването на въпроси от специален интерес.

Основната цел на годишния доклад на Комисията е да представи преглед на начина, по който компетентните органи в държавите-членки извършват официалния контрол за проверка на съответствието със законодателството в областта на храните (в най-широк смисъл, т.е. включвайки не само безопасността на храните и фуражите, но и здравето на животните и хуманното отношение към тях, както и в известна степен фитосанитарните въпроси). Комисията е на мнение, че поради това този доклад трябва да включва някои основни показатели за контролната дейност, извършвана от държавите-членки по хранителната верига в различните засегнати области, и за последствията и резултатите от нея.

В този първи по рода си доклад вниманието е насочено към следните цели:

- да се предостави първи преглед на данните и информацията от официалния контрол, с които Комисията разполага понастоящем, вкл. анализ на тези данни и информация, получени в резултат от първия пакет годишни доклади, представени от държавите-членки на Комисията в съответствие с член 44, параграф 1;

- да се представят някои първоначални заключения за начините за подобряване на настоящата система за докладване на държавите-членки.

Комисията възнамерява да започне обсъждания с държавите-членки по повдигнатите в настоящия доклад въпроси, и особено за начина, по който събирането и обработката на данните от официалния контрол могат да бъдат рационализирани и модернизирани. Комисията също така планира да направи преглед съвместно с държавите-членки на прилагането на член 7 от Регламент (ЕО) № 882/2004 относно необходимостта от постигане на високо ниво на прозрачност при тяхната контролна дейност. При тези обсъждания трябва да се обмисли по какъв начин рационализирането и модернизирането на годишните доклади биха могли да помогнат на държавите-членки да гарантират високо ниво на прозрачност при тяхната официална контролна дейност, както се изисква в член 7.

2. Годишни доклади на държавите-членки

Регламентът за контрола на фуражите и храните влезе в сила на 1 януари 2006 г. Държавите-членки трябваше да представят първия си годишен доклад за контролните дейности, извършени от тях през 2007 г. Крайният срок за представянето беше 1 юли 2008 г. Бяха получени доклади от всички държави-членки с изключение на една.

Докладите бяха получени от Комисията през втората половина на 2008 г. и в началото на 2009 г. Всеки доклад бе оценен по шест основни глави, които като цяло следват препоръчаната структура на докладите в насоките на Комисията (с незадължителен характер), изложени в Решение 2008/654/ЕО на Комисията[2]:

( Резултати от контрола

( Анализ на несъответствието

( Действия, предприемани при несъответствие

( Национална система за одити

( Действия за подобряване на работата на органите по контрола

( Действия за подобряване на работата на стопанските субекти в областта на храните

Комисията признава значителните усилия, положени от държавите-членки за съставянето на техните първи годишни доклади, изисквани от регламента. Като цяло в докладите се предоставя изискваната от регламента информация. Тя обаче се различаваше в огромна степен по своето естество, задълбоченост и качество. Освен това тези доклади бяха първите по рода си, представени от държавите-членки по силата на разпоредбите на член 44. Съответно значението на тази информация за настоящия първи доклад на Комисията за общото състояние на официалния контрол е ограничено. Този факт трябва да се разглежда също така като се има предвид информацията, която вече бе получена в хода на контрола на ЕС, проведен по силата на член 45 от Регламент (ЕО) № 882/2004, или на друга информация , с която Комисията разполага по въпроса, например секторните доклади, предоставени от държавите-членки по силата на други разпоредби на законодателството на ЕС.

По-долу е представено обобщение на основните резултати от анализа на получените доклади, извършен от Комисията. Годишните доклади на повечето държави-членки бяха съставени от заемки и/или препратки към доклади, изготвени от различни национални органи, отговорни съответно за храните от растителен произход, храните от животински произход, фуражите за животни, здравето на животните, хуманното отношение към животните и фитосанитарните въпроси, като не винаги бе следван принципният подход, изложен в насоките на Комисията. Качеството на предоставената информация се различаваше значително в зависимост от това кой контролен орган бе отговорен за конкретния въпрос. В обобщението също така са подчертани областите, в които могат да бъдат направени подобрения, за да се вземат предвид насоките на Комисията, поради което трябва да му се обърне внимание в тази връзка.

Резултати от контрола

В повечето доклади бяха представени данни за броя и вида на инспекциите, извадките и извършените анализи, въпреки че степента на задълбоченост, на синтезираност и качеството като цяло варираха значително. Обикновено бе включена информация за контрола по сектори, етап на производството или опасност/заболяване, но с различна степен на задълбоченост и разлики в начина на структуриране и представяне на данните.

Анализ на несъответствието

Като цяло липсваше информация или тя беше непълна по отношение на вида и броя на установените несъответствия.

Действия, предприемани при несъответствие

Ефективността на действията по правоприлагане във времето зависи от обхвата и свързаността на мерките за коригиране на несъответствието и инструментите за правоприлагане, използвани за отстраняване на несъответствията – какви предупреждения/препоръки са издавани, какви глоби са налагани, какви действия за закриване/ограничаване на движението/унищожаване са разпореждани и какви правни стъпки са предприемани. Като цяло информацията по тази глава беше ограничена, а там, където бе налична, обхватът и нивото на задълбоченост се различаваше при отделните държави-членки.

Национални системи за одити

С член 4, параграф 6 от регламента се въвежда важно изискване към органите в държавите-членки – да извършват свои собствени одити, за да гарантират, че отговарят на изискванията на регламента. През септември 2006 г. Комисията издаде насоки, в които предоставя съвети за начина на организация на националните системи за одит (Решение 2006/677/ЕО на Комисията[3]). Съгласно регламента годишните доклади от държавите-членки трябва да включват резултатите от такива одити, извършени през предходната година. Подробните сведения, предоставени за тази цел, бяха непълни с някои изключения. Трябва да се признае обаче, че при изготвянето на своите доклади за 2007 г. много държави-членки все още бяха на много ранен етап от създаването на системите за одит.

Действия за подобряване на работата на органите по контрола

По тази глава държавите-членки бяха приканени да докладват за предприетите през 2007 г. действия за подобряването на работата на самите органи по контрола. Освен информация за обучения и рутинни процедури като цяло по тази глава държавите-членки предоставиха сведения без особено значение, отново с някои изключения.

Действия за подобряване на работата на стопанските субекти в областта на храните

По тази глава от държавите-членки се изискваше да предоставят информация за това какви действия са били предприети, за да се подобри работата на различните участници в хранителната верига чрез реклама, съвети, обучение и т.н. На практика по тази глава бе предоставена много малко информация, а там, където тя бе налична, се различаваше между държавите-членки по своята задълбоченост и съдържание.

3. Одити и инспекции на Комисията в държавите-членки и последващи действия на Комисията

Хранителната и ветеринарна служба (FVO) на Генерална дирекция „Здравеопазване и потребители“ извършва одити и инспекции, за да провери съответствието със законодателството в областта на фуражите и храните, здравето на животните, хуманното отношение към животните и фитосанитарните въпроси, както и за да провери дали националният официален контрол в тези области се осъществява в съответствие със законодателството на ЕС.

Всяка година се изготвя програма за инспекциите на FVO, в която са набелязани приоритетни области и държави, в които трябва да се проведат инспекции. Тези програми се публикуват на уебсайта на Генерална дирекция „Здравеопазване и потребители“[4]. За да се гарантира, че програмата е актуална и подходяща, тя се преразглежда в средата на годината. Възможно е да се наложи планирането на нови инспекции, например в отговор на нови рискове като появата на огнища на болести. Тези нови инспекции се отразяват в измененията на програмата за инспекциите.

Констатациите от всеки одит и всяка инспекция се включват в доклад заедно със заключенията и препоръките за отстраняване на установените недостатъци. На компетентните органи на посетената страна се предоставя възможност да направят коментари по докладите на етапа на тяхното съставяне. FVO отправя препоръки към тези органи за отстраняване на недостатъците, установени по време на инспекциите. Тогава от органите се изисква да представят „план за действие“, в който да опишат как са приложили или възнамеряват да приложат препоръките. Комисията от своя страна оценява плана за действие и системно извършва мониторинг на изпълнението на действията чрез редица мероприятия за проследяване: общи мисии за проследяване, по време на които FVO и органите на държавата-членка се срещат, за да прегледат напредъка, постигнат при изпълнението на препоръките към съответната държава-членка; инспекции или одити за проследяване на място в засегнатите области; искания за писмени доклади, както и двустранни срещи на високо равнище при широкообхватни или повтарящи се проблеми.

Когато обстоятелствата го налагат, Комисията може да предприеме правни действия. Те могат да бъдат под две форми: спешни или предпазни мерки по силата на съответното правно основание[5] или процедура за неизпълнение на задължение. Когато при инспекция се установи непосредствена заплаха за здравето на човека или на животните или за фитосанитарната обстановка, Комисията може да предприеме спешни или предпазни мерки. Те могат да включват правни действия, за да се предотврати търговията с фуражи, храни, животни и растения или продукти от тях, или техният внос. Освен това, ако компетентен орган не предприеме задоволителни корективни мерки, Комисията може да започне процедура за неизпълнение на задължение срещу държавата-членка.

По този начин Комисията следи и проверява на място в държавите-членки спазването от тяхна страна на законодателството в областта на фуражите и храните, здравето на животните, хуманното отношение към животните и фитосанитарните въпроси, а когато е целесъобразно, предприема действия, за да защити здравето на човека, на животните и фитосанитарната обстановка от рискове и/или да гарантира спазване на това законодателство. Освен това с публикуването на докладите от инспекциите и плановете за действие на държавите-членки, както и чрез редовното актуализиране на профила на страните тя предоставя на заинтересованите страни и на гражданите фактологичен отчет за това как органите по контрола във всяка държава-членка изпълняват своите задължения за гарантиране на правилното прилагане на законодателството в тази област, а когато е необходимо, и за правоприлагане със същата цел.

Съгласно изискванията на член 45, параграф 4 от регламента за контрола на фуражите и храните се изготвя и се публикува годишен доклад за тези дейности. В него се описват по-подробно общите резултати от тези одити и инспекции за съответната година. Докладите за 2007 и 2008 г. бяха представени на Парламента и на Съвета и вече са публикувани. Те могат да бъдат разгледани на уебсайт Europa[6]. В тези доклади са изложени основните проблеми, установени при одитите и инспекциите, проведени през съответната година, и действията, предприети в отговор. Освен това FVO изготвя и други доклади като общи обзорни доклади, които обобщават резултатите от серия инспекции в редица държави-членки по един и същ повод.

По-специално, за 2007 г. (годината, за която се отнасят посочените в параграф 2 по-горе доклади на държавите-членки) FVO бе планирала 260 инспекции. От тях 209 бяха извършени, 63 бяха изключени от програмата по различни причини, и бяха добавени 43 нови инспекции. Така, общият брой на извършените инспекции бе 252, 152 от които бяха извършени в държави-членки, 12 в страни кандидатки[7], а 81 – в трети държави[8]. При една инспекция на FVO могат да бъдат обхванати редица различни или припокриващи се цели. Всяка цел се категоризира в една от четири широкообхватни области: безопасност на храните, здраве на животните, хуманно отношение към животните или фитосанитарни въпроси. На тази основа 70 % от целите на инспекциите през 2007 г. се отнасяха до безопасността на храните. Съгласно подхода „от фермата до вилицата“ много инспекции, свързани с безопасността на храните, обхващат и някои елементи от областите здраве на животните и хуманно отношение към животните. В приложение 2 към доклада за 2007 г. е включен пълен списък на всички инспектирани през 2007 г. държави, както и на предмета на тези инспекции.

В по-голямата си част естеството на констатациите и препоръките в резултат от извършените през 2007 г. проверки и одити бе такова, че по тях се предприеха действия в процеса на проследяване, описан по-горе. При нито един одит или инспекция в държавите-членки не бяха установени някакви непосредствени заплахи за здравето на потребителите и на животните или за фитосанитарната обстановка, така че да се наложи Комисията да предприеме спешни или предпазни мерки. Тъй като ежедневното прилагане на съответното законодателство обаче се извършва от компетентните органи на държавите-членки, в по-голямата част от случаите корективните мерки се предприемат на тяхното равнище. Четири инспекции бяха насочени към проследяване на извършваното за по-сериозни пропуски в контрола, свързани с текущи процедури за неизпълнение на задължения срещу държави-членки.

Повече подробности относно констатациите и действията през 2007 г. са изложени в самия доклад, който може да бъде изтеглен от уебсайт Europa[9].

И накрая, през 2007 г. FVO започна серия „общи одити“ съгласно предвиденото в чл. 45 от регламента за официалния контрол на фуражите и храните. Те обхващат всички държави-членки и ще бъдат приключени през 2011 г. Целта на общите одити е да се провери дали като цяло официалният контрол се осъществява в съответствие със законодателството на ЕС и с многогодишните национални планове за контрол[10]. С приключването на серията Комисията ще придоби общ поглед върху прилагането като цяло на официалния контрол в държавите-членки.

4. Други източници на информация за контрола в държавите-членки

Използват се и други източници, за да се предоставят на Комисията информацията и данните за функционирането на националните системи за контрол в държавите-членки.

Доклади по сектори

С нарастването през годините на обема на законодателството на ЕС в областта на безопасността на храните, здравето на животните, хуманното отношение към животните и фитосанитарните въпроси се увеличиха също и изискванията държавите-членки да представят редовно доклади за прилагането на това законодателство. Тези доклади предоставят обширна, понякога подробна информация за начина, по който различните системи за контрол функционират в държавите-членки, и за резултатите от този контрол. В тях също се предоставя информация, която е от полза за Комисията при оценяване на въздействието на действащото законодателство или при обмислянето на неговото евентуално актуализиране или изменение и на начините за това.

Изготвянето на необходимите данни и съставянето на докладите, които се различават по своя формат и периодичност за отделните сектори, представлява огромна тежест за националните органи в държавите-членки. Комисията също трябва да отдели значителни ресурси за техния превод и анализ.

Въз основа на тези национални доклади Комисията от своя страна изготвя и предоставя редица секторни доклади, в които се съдържа информация за ситуацията с прилагането на някои аспекти от законодателството на ЕС, приложимо за хранителната верига, вкл. в някои случаи конкретни данни за официалния контрол и резултатите от него в съответните области.

Сред най-важните от тези доклади са: докладът за мониторинг и изследване на преживни животни за наличието на трансмисивна спонгиформна енцефалопатия, обобщеният доклад за тенденциите и източниците на зоонози, заразни агенти, причиняващи зоонози, и огнищата на токсични инфекции от хранителен произход в Европейския съюз (чието изготвяне е възложено на Европейския орган за безопасност на храните (ЕОБХ), както и годишният доклад за мониторинга на остатъчни вещества от пестициди в ЕС.

В приложението към настоящия доклад е включен списък на публикуваните доклади.

Докладване на заседанията на Постоянния комитет по хранителната верига и здравето на животните

Държавите-членки също така редовно представят доклади за състоянието на контрола на заседанията на Постоянния комитет по хранителната верига и здравето на животните. Те могат да бъдат рутинни доклади за разпространението и контрола на заболявания от хранителен произход, болести по животните или по растенията, или да са свързани с неотдавнашни огнища на заболявания и предприетите в отговор спешни мерки. Тези доклади представляват важен източник на информация, за да може Комисията да прецени какво е състоянието на контрола в държавите-членки. В последните години Комисията възприе практиката да публикува тези презентации на своя уебсайт успоредно с протоколите от съответните заседания.

Освен това в някои области Комисията подготвя сборници на такива доклади, получени от държавите-членки, и ги предоставя на заседанията на постоянния комитет[11].

Системи за бързо предупреждение и други инструменти за докладване

Съществуващите системи за бързо предупреждение за безопасността на храните и фуражите (RASFF), за поява на болести по животните (ADNS) и за поява на болести по растенията (Europhyt) са важни инструменти за управление на бързия отговор на спешни случаи и при нови рискове, както и източник на информация за развитието на опасностите и заболяванията на различните етапи на хранителната верига. Предоставените от тях данни могат да бъдат важен показател за недостатъци при спазването на законодателството по отношение на установените стандарти за безопасност. Всяка година в годишните доклади за RASFF[12] и ADNS[13], които се публикуват на уебсайта на Комисията, се обобщават подробните резултати от тези системи за предупреждение за безопасността на храните и болестите по животните. От 2010 г. нататък Комисията предвижда изготвянето на подобен годишен доклад за работата на Europhyt — информационният инструмент за появата на болести по растенията. TRACES — системата, която позволява обмен на информация между Комисията и държавите-членки за контрола, упражняван върху животните и животинските продукти (за национална продукция и внос от трети държави) е друг важен източник на данни не само по отношение на обема на движенията на обхванатите стоки, но и на извършвания официален ветеринарен контрол.

5. Заключение

Комисията изготвя своята оценка за ефективността на системите за контрол в държавите-членки въз основа на информацията и данните, които получава от държавите-членки по каналите, описани по-горе. Комисията счита, че като цяло държавите-членки обръщат нужното внимание на слабостите при контрола, установени чрез инспекциите на FVO или особено при индивидуални жалби. В други случаи Комисията е предприела всички мерки, с които разполага, за да бъдат изпълнени изискванията на законодателството на ЕС, дори предприемането на действия по процедурата за неизпълнение на задължения, когато това е било необходимо. Обобщение на получените и разследвани от Комисията жалби в областта на законодателството, свързано с хранителната верига, е представено в годишния доклад на Комисията за прилагането на законодателството на ЕС[14].

Този преглед на различните източници на информация, която Комисията получава във връзка със състоянието на контрола в държавите-членки обаче, показва, че има редица потенциални области за подобрение при събирането, предаването и анализа на информацията за прилагането на законодателството, свързано с хранителната верига, и по-специално за официалния контрол, в които подготовката на данните и тяхната обработка могат да бъдат опростени, а представянето на данните – модернизирано и пригодено към съответните цели. Наличието на по-леснодостъпни и съпоставими данни от своя страна ще позволи както на националните органи, така и на Комисията да работят по-ефикасно, като същевременно ще гарантира на европейските граждани, че системите за контрол са всеобхватни, надеждни и ефективни.

Поради това Комисията възнамерява да разгледа съвместно с държавите-членки редица действия за постигане на по-голяма ефикасност и всеобхватност при събирането, анализирането и представянето на информацията за контрола на равнище ЕС, и по-специално:

1. По какъв начин изискванията за докладване, наложени понастоящем на държавите-членки с действащото законодателство на ЕС, могат да бъдат опростени и модернизирани, вкл. чрез премахване на дублираща се и повърхностна информация и чрез използването на стандартизирани образци за количествените данни, които биха могли да намалят в значителна степен нуждата от превод от различни официални езици;

2. По какъв начин значителният потенциал за електронно предаване и анализ на данни чрез използването на интернет може да бъде изцяло използван за целите на опростяването и стандартизирането и за намаляване на тежестта от изготвянето, събирането и предаването на данни, свързани с контрола, с подходящото участие и помощ на Евростат;

3. По какъв начин опростяването и стандартизирането на изискванията за докладване могат да помогнат на държавите-членки да изпълнят своето задължение, установено в член 7 от регламента за контрола на храните и фуражите, с който от тях се изисква да гарантират, че техните дейности се извършват при „високо ниво на прозрачност“, и по-специално, че на обществеността е предоставен достъп до информация за извършваните от компетентните органи дейности по контрол и тяхната ефективност.

ПРИЛОЖЕНИЕ

СПИСЪК НА ПУБЛИКУВАНИТЕ СЕКТОРНИ ДОКЛАДИ НА КОМИСИЯТА ЗА ПРИЛАГАНЕТО НА ЗАКОНОДАТЕЛСТВОТО НА ЕС В ОБЛАСТТА НА БЕЗОПАСНОСТТА НА ХРАНИТЕ, ЗДРАВЕТО НА ЖИВОТНИТЕ, ХУМАННОТО ОТНОШЕНИЕ КЪМ ЖИВОТНИТЕ И ФИТОСАНИТАРНИТЕ ВЪПРОСИ

Доклад | Правно основание | Публикувано |

Годишен доклад за мониторинг и изследване на преживни животни за наличието на трансмисивна спонгиформна енцефалопатия в ЕС | Член 6, параграф 4 от Регламент (ЕО) № 999/2001 на Европейския парламент и на Съвета от 22 май 2001 г. относно определяне на правила за превенция, контрол и ликвидиране на някои трансмисивни спонгиформни енцефалопатии | http://ec.europa.eu/food/food/biosafety/tse_bse/monitoring_annual_reports_en.htm |

Обобщен доклад на ЕС за тенденциите и източниците на зоонози, заразни агенти, причиняващи зоонози, и огнищата на токсични инфекции от хранителен произход в Европейския съюз | Член 9, параграф 2 от Директива 2003/99/EО на Европейския парламент и на Съвета от 17 ноември 2003 г. относно мониторинга на зоонозите и заразните агенти, причиняващи зоонози, за изменение на Решение 90/424/ЕИО на Съвета и за отмяна на Директива 92/117/ЕИО на Съвета (Възложен на ЕОБХ и изготвен от ЕОБХ в сътрудничество с Европейския център за профилактика и контрол на заболяванията) | http://www.efsa.europa.eu/en/press/news/zoonoses100128.htm |

Годишен доклад на системата за бързо предупреждение за безопасността на храните и фуражите (RASFF) | Член 50 от Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните | http://ec.europa.eu/food/food/rapidalert/rasff_publications_en.htm |

Годишен доклад за мониторинга на остатъчни вещества от пестициди в ЕС | Член 32 от Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (Възложен на ЕОБХ) | http://ec.europa.eu/food/fvo/specialreports/pesticides_index_en.htm http://www.efsa.europa.eu/en/scdocs/doc/EFSA_2007_Annual_Report_Pesticide%20Residue_en.pdf |

Годишен доклад за облъчването на храни | Член 7, параграф 3 от Директива 1999/2/ЕО на Европейския парламент и на Съвета от 22 февруари 1999 г. за сближаване на законодателствата на държавите-членки относно храните и хранителните съставки, които са обработени с йонизиращо лъчение | http://ec.europa.eu/food/food/biosafety/irradiation/index_en.htm // |

Работен документ на службите на Комисията за изпълнението на националните планове за наблюдение на остатъци от вещества в държавите-членки | Член 8 от Директива 96/23/ЕО на Съвета от 29 април 1996 г. относно мерките за наблюдение на определени вещества и остатъци от тях, в живи животни и животински продукти и за отмяна на Директиви 85/358/ЕИО и 86/469/ЕИО и Решения 89/187/ЕИО и 91/664/ЕИО | http://ec.europa.eu/food/food/chemicalsafety/residues/control_en.htm |

Доклад от Комисията до Европейския парламент и до Съвета за прилагането на член 9 от Директива 89/398/ЕИО на Съвета за сближаване на законодателствата на държавите–членки относно храни, предназначени за специфична хранителна употреба | Член 9 от Директива 89/398/ЕИО на Съвета от 3 май 1989 г. за сближаване на законодателствата на държавите-членки относно храни, предназначени за специфична хранителна употреба | http://ec.europa.eu/food/food/labellingnutrition/nutritional/foodstuff_particular_nutri_uses_en.htm |

Обобщение на Комисията на тримесечните доклади за изпълнение на програмата за инфлуенца по домашните и дивите птици, включително всички положителни и отрицателни резултати от серологичните и вирусологичните изследвания, извършени по време на надзора | Член 19, параграф 1, буква г) от Решение 2006/875/ЕО на Комисията и член 9, параграф 1, буква г) от Решение 2006/876/ЕО на Комисията относно одобряване на програми за ликвидиране и мониторинга на болести по животните, на някои ТСЕ и за предпазването от зоонози, представени от държавите-членки и от България и Румъния за 2007 г. | За домашни птици: http://ec.europa.eu/food/animal/diseases/controlmeasures/avian/res_surv_wb_annual_07_en.pdf За диви птици: http://ec.europa.eu/food/animal/diseases/controlmeasures/avian/res_ai_surv_wildbirds_2007_en.pdf |

Годишен доклад за резултатите от изпълнението на програмата за надзор на инфлуенца по домашните и дивите птици. (Обобщение на годишните доклади на държавите-членки за резултатите от надзора на инфлуенцата по домашните и дивите птици, изготвено от Комисията и референтната лаборатория на ЕС за инфлуенца по птиците.) | Член 19, параграф 1, буква е) от Решение 2006/875/ЕО на Комисията и член 9, параграф 1, буква е) от Решение 2006/876/ЕО на Комисията относно одобряване на програми за ликвидиране и мониторинга на болести по животните, на някои ТСЕ и за предпазването от зоонози, представени от държавите-членки и от България и Румъния за 2007 г. | За домашни птици: http://ec.europa.eu/food/animal/diseases/controlmeasures/avian/res_surv_wb_annual_07_en.pdf За диви птици: http://ec.europa.eu/food/animal/diseases/controlmeasures/avian/res_ai_surv_wildbirds_2007_en.pdf |

Доклади от заседанията на експертните подгрупи (Бруцелоза по говедата, бруцелоза по овцете и козите, туберкулоза по говедата и бяс) на работната група за мониторинг на ликвидирането на болести в държавите-членки. | Работната група бе създадена през 2000 г. като действие, предвидено в бялата книга за безопасността на храните на Комисията. | http://ec.europa.eu/food/animal/diseases/eradication/taskforce_en.htm |

Годишно обобщение на сведенията, представяни от държавите-членки относно вноса на продукти от животински произход за лична консумация, в което се представя накратко информацията, свързана с мерките, предприети за популяризиране и прилагане на установените с регламента правила, и за резултатите от тях | Член 7, параграф 1 от Регламент (ЕО) № 206/2009/ЕО (за отмяна на член 5, параграф 1 от Регламент (ЕО) № 745/2004 на Комисията) относно въвеждането в ЕС на пратки с продукти от животински произход за лична консумация | http://ec.europa.eu/food/animal/animalproducts/personal_imports/sum_personal_imports_2005_2007_final.pdf |

Хуманно отношение към животните: регламент относно транспортирането | Член 27, параграф 2 от Регламент (ЕО) № 1/2005 на Съвета | http://ec.europa.eu/food/animal/welfare/transport/inspections_reports_reg_1_2005_en.htm |

[1] Регламент (ЕО) № 882/2004 г. на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (OВ L 165, 30.4.2004 г. стр. 1).

[2] Решение 2008/654/ЕО на Комисията от 24 юли 2008 г. относно насоките за подпомагане на държавите-членки при изготвянето на годишния доклад за единния интегриран многогодишен национален план за контрол, предвиден в Регламент (ЕО) № 882/2004 на Европейския парламент и на Съвета (ОВ L 214, 9.8.2008 г., стр. 56).

[3] Решение 2006/677/EО на Комисията от 29 септември 2006 г. създаване на насоките, които определят критериите за извършването на одити съгласно Регламент (ЕО) № 882/2004 на Европейския парламент и на Съвета относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните ( OВ L 278, 10.10.2006 г., стр. 15 и OВ L 142M, 5.6.2007 г., стр. 259).

[4] http://ec.europa.eu/food/fvo/inspectprog/index_en.htm

[5] Например решения, взети в съответствие с член 53 от Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1—24)

[6] http://ec.europa.eu/food/fvo/annualreports/index_en.htm

[7] Страните кандидатки са онези страни, които кандидатстват за бъдещо членство в ЕС, но които все още не са започнали официалния процес за присъединяване.

[8] От тези 81 инспекции, извършени в трети държави през 2007 г., най-много са проведени в Бразилия (7), следвана от Аржентина, Австралия, Канада, Исландия и Швейцария (по 3 във всяка държава). През 2006 г. обаче най-често инспектираните трети държави са били Китай (5 инспекции), следван от Бразилия (4), Норвегия (3) и Тайланд (3).

[9] http://ec.europa.eu/food/fvo/annualreports/ann_rep_2007_en.pdf

[10] Обхватът покрива най-общо други аспекти, свързани със законодателството в областта на храните, като етикетиране на храни, биологичните храни, храните, защитени с географски указания, и т.н.

[11] http://ec.europa.eu/food/committees/regulatory/index_en.htm

[12] http://ec.europa.eu/food/food/rapidalert/rasff_publications_en.htm

[13] http://ec.europa.eu/food/animal/diseases/adns/index_en.htm

[14] http://ec.europa.eu/community_law/infringements/infringements_annual_report_bg.htm